Uned 202: Arferion yn newid dros amser (tiwtor)

Taflen waith 7: Rhyngddibyniaethau rhwng crefftau

**Tasg 1:** Atebwch y cwestiynau canlynol am ddatblygiad y rhyngddibyniaethau rhwng crefftau.

1. Sut mae’r diwydiant adeiladu yng Nghymru wedi newid o ran rhyngweithio a rolau crefftau unigol dros amser?

Mae’r diwydiant adeiladu yng Nghymru wedi symud o ddull gweithredu tameidiog ac ynysig i ddull mwy cydweithredol ac integredig. Mae crefftau bellach yn gweithio’n agosach gyda’i gilydd drwy gydol y broses adeiladu, gan arwain at well effeithlonrwydd a chydlyniad.

1. Sut mae’r rhyngweithio a’r rolau sy’n datblygu mewn crefftau yn cyfrannu at effeithlonrwydd a chystadleurwydd cyffredinol y diwydiant adeiladu yng Nghymru?

Mae’r rhyngweithio a’r rolau sy’n datblygu mewn crefftau yn gwneud y diwydiant adeiladu yn fwy effeithlon a chosteffeithiol. Mae gwell cydlynu a chydweithio yn arwain at gyflawni prosiectau’n fwy didrafferth, llai o oedi a gwell ansawdd adeiladu, gan wneud y diwydiant yn fwy cystadleuol ar lefelau rhanbarthol a chenedlaethol.

1. Pa ffactorau sydd wedi cyfrannu at y newid yn y ffordd y mae crefftau’n rhyngweithio yn y diwydiant adeiladu yng Nghymru?

Mae cyflwyno technolegau newydd, fel Modelu Gwybodaeth Adeiladu (BIM) a’r defnydd cynyddol o adeiladu oddi ar y safle wedi cyfrannu at y newid yn y ffordd y mae crefftau’n rhyngweithio yn y diwydiant adeiladu yng Nghymru.

1. Beth yw Modelu Gwybodaeth Adeiladu (BIM) a sut mae’n gwella’r broses o gydlynu rhwng crefftau?

Mae Modelu Gwybodaeth Adeiladu (BIM) yn broses sy’n defnyddio model tri dimensiwn o adeilad i greu un ffynhonnell wybodaeth ar gyfer yr holl randdeiliaid. Mae BIM yn helpu i nodi problemau posib yn gynnar yn y broses ddylunio ac mae’n gwella’r cydlynu rhwng crefftau yn ystod y gwaith adeiladu.

1. Pa effeithiau cadarnhaol mae’r newidiadau yn y rhyngweithio rhwng crefftau wedi’u cael ar y diwydiant adeiladu yng Nghymru?

Mae’r newidiadau mewn rhyngweithio rhwng crefftau wedi arwain at well effeithlonrwydd prosiectau, costeffeithiolrwydd ac ansawdd adeiladu. Mae hyn wedi gwneud y diwydiant adeiladu yng Nghymru yn fwy cystadleuol a deniadol ar gyfer buddsoddi.

**Tasg 2:** Atebwch y cwestiynau cywir neu anghywir canlynol am ryngddibyniaethau rhwnng crefftau. Rhowch gylch o amgylch yr ateb cywir.

1. Gall rhyngddibyniaethau rhwng crefftau ym maes adeiladu arwain at ragor o effeithlonrwydd a chynhyrchiant.

**Cywir**

1. Ni all problemau gydag un grefft **byth** effeithio ar waith crefftau eraill ym maes adeiladu.

**Anghywir**

1. Gall diffyg cyfathrebu a chydlynu rhwng crefftau arwain at oedi a gor-redeg costau.

**Cywir**

1. Nid yw arferion gweithio a safonau gwahanol rhwng crefftau yn effeithio ar amserlenni prosiectau.

**Anghywir**

1. Yn y diwydiant adeiladu, mae crefftau unigol yn gweithio gyda’i gilydd mewn ffordd gydlynol i gyflawni prosiectau adeiladu.

**Cywir**

1. Mae pob crefft adeiladu yn arbenigo mewn agwedd benodol ar y broses adeiladu.

**Cywir**

1. Nid yw datblygiadau technolegol, newidiadau mewn arferion adeiladu a rheoliadau newydd wedi dylanwadu ar ddatblygiad rhyngweithio a rolau rhwng crefftau.

**Anghywir**

1. Mae’r gwahanol grefftau ym maes adeiladu yn annibynnol ar ei gilydd ac nid ydynt yn dibynnu ar gydweithrediad i gyflawni’r prosiect.

**Anghywir**

**Tasg 3:** Darllenwch y senario ac ateb y cwestiynau sy’n ei dilyn.

Mae John yn fyfyriwr adeiladu crefft adeiladu Lefel 2 sy’n gweithio ar safle adeiladu fel rhan o’i hyfforddiant. Mae wedi cael ei neilltuo i helpu gyda cham ffics cyntaf prosiect adeiladu preswyl.

Yn ystod y cam ffics cyntaf, mae John yn gyfrifol am helpu’r trydanwyr i redeg ceblau trydanol a gosod blychau cyswllt. Fodd bynnag, mae diffyg cyfathrebu rhwng John a’r trydanwyr. Nid ydynt wedi rhoi cyfarwyddiadau ac arweiniad clir ar y tasgau penodol a’r rhagofalon diogelwch. Oherwydd diffyg cyfarwyddiadau ac arweiniad clir, nid yw John yn ymwybodol o’r peryglon posib sy’n gysylltiedig â gweithio o amgylch ceblau trydanol byw. Nid yw’n defnyddio’r cyfarpar diogelu personol (PPE) angenrheidiol, fel menig a sbectol diogelwch, ac yn anfwriadol mae’n rhoi ei hun mewn perygl o gael sioc drydanol neu anafiadau eraill.

Nid oedd goruchwyliwr y safle adeiladu wedi cynllunio’r llif gwaith yn ddigonol ar gyfer y cam ffics cyntaf. O ganlyniad, mae nifer o grefftau, gan gynnwys seiri a phlymwyr, yn gweithio yn yr un ardal ar yr un pryd, gan greu amgylchedd gwaith prysur ac anhrefnus. Mae hyn yn arwain at darfu a gwrthdaro rhwng gwahanol grefftau, gan achosi oedi ac aneffeithlonrwydd. Mae diffyg cydlynu a chynllunio yn ystod y cam ffics cyntaf yn creu tensiwn a gwrthdaro rhwng gwahanol grefftau. Mae seiri coed yn cwyno bod y ceblau trydanol yn eu ffordd ac yn llesteirio eu gwaith, ac mae’r plymwyr yn ei chael hi’n anodd gosod pibellau oherwydd y man gwaith prysur. Mae’r berthynas waith rhwng y crefftau’n mynd dan straen, gan effeithio ar gydweithio a chynhyrchiant.

1. Sut gall John oresgyn y diffyg cyfathrebu gyda’r trydanwyr a sicrhau cyfarwyddiadau ac arweiniad clir yn ystod y cam ffics cyntaf?

Gall John gymryd y camau canlynol i oresgyn y diffyg cyfathrebu a sicrhau cyfarwyddiadau ac arweiniad clir.

* Cyfathrebu’n agored ac yn rheolaidd â’r trydanwyr, gan ofyn am eglurhad ar dasgau penodol a rhagofalon diogelwch.
* Gofyn am gyfarfod neu drafodaeth gyda’r trydanwyr a mynegi’r angen am gyfarwyddiadau clir i sicrhau bod y gwaith yn cael ei wneud yn ddiogel ac yn effeithiol.
* Gofyn cwestiynau a gofyn am arweiniad pan fydd yn ansicr ynghylch unrhyw agwedd ar y tasgau, gan sicrhau dealltwriaeth drylwyr cyn bwrw ymlaen.
* Cofnodi cyfarwyddiadau pwysig a rhagofalon diogelwch a ddarperir gan drydanwyr er mwyn cyfeirio atynt yn y dyfodol.

1. Sut gall John fynd i’r afael â’r diffyg ymwybyddiaeth o beryglon posib a sicrhau bod cyfarpar diogelu personol (PPE) angenrheidiol yn cael ei ddefnyddio yn ystod y cam ffics cyntaf?

Gall John fynd i’r afael â’r diffyg ymwybyddiaeth a sicrhau bod PPE angenrheidiol yn cael ei ddefnyddio drwy ddilyn y camau hyn.

* Addysgu ei hun am y peryglon posib sy’n gysylltiedig â gweithio o amgylch ceblau trydanol byw, fel sioc drydanol ac anafiadau.
* Gofyn am arweiniad gan y trydanwyr neu swyddog iechyd a diogelwch dynodedig ynghylch y PPE priodol sydd ei angen ar gyfer gweithio gyda gosodiadau trydanol.
* Gwisgo’r PPE angenrheidiol, fel menig a sbectol ddiogelwch, yn ystod y cam ffics cyntaf i ddiogelu ei hun rhag peryglon posib.
* Archwilio a chynnal a chadw’r PPE yn rheolaidd i sicrhau ei fod yn effeithiol ac i newid unrhyw gyfarpar sydd wedi’i ddifrodi neu sydd wedi treulio.

1. Pa gamau y gellir eu cymryd i wella cydlynu a chynllunio yn ystod y cam ffics cyntaf i atal tarfu a gwrthdaro rhwng gwahanol grefftau?

Er mwyn gwella’r cydlynu a’r cynllunio yn ystod y cam ffics cyntaf ac atal tarfu a gwrthdaro, gellir cymryd y camau canlynol.

* Trefnu cyfarfodydd cydlynu rheolaidd sy’n cynnwys cynrychiolwyr o’r holl grefftau cysylltiedig, gan gynnwys trydanwyr, seiri coed a phlymwyr.
* Trafod trefn y tasgau a nodi gwrthdaro neu orgyffwrdd posib mewn meysydd gwaith.
* Neilltuo mannau gwaith neu slotiau amser penodol ar gyfer gwahanol grefftau er mwyn lleihau’r tarfu a chreu amgylchedd gwaith mwy trefnus.
* Annog cyfathrebu a chydweithredu agored ymysg crefftau, gan fynd i’r afael ag unrhyw bryderon neu wrthdaro’n brydlon.
* Dogfennu a dosbarthu cynllun llif gwaith diwygiedig i bob crefft, gan sicrhau bod pawb yn ymwybodol o’r amserlen a’r disgwyliadau y cytunwyd arnynt.

**Tasg 4:** Darllenwch y senario ac ateb y cwestiynau sy’n ei dilyn.

Mae Sarah yn fyfyriwr adeiladu crefft adeiladu Lefel 2 sy’n gweithio ar safle adeiladu fel rhan o’i hyfforddiant. Mae wedi datblygu i gam ail ffics prosiect adeiladu preswyl.

Yn ystod y cam ail ffics, Sarah sy’n gyfrifol am osod drysau a fframiau drysau. Fodd bynnag, mae diffyg cyfathrebu clir rhwng Sarah a goruchwyliwr y safle. Nid yw’n cael y manylebau angenrheidiol ar gyfer y drysau, gan gynnwys eu maint a’u math, sy’n cyfyngu ar ei gallu i’w gosod yn gywir. Mae Sarah yn dod ar draws pryder iechyd a diogelwch wrth weithio ar yr ail ffics. Mae’n sylwi bod yr ardal lle mae’n gosod y drysau wedi’i goleuo’n wael, gan greu perygl posib o faglu. Fodd bynnag, nid oes ganddi fynediad at offer goleuo na chymorth priodol i fynd i’r afael â’r mater hwn, gan gynyddu’r perygl o ddamweiniau.

Mae Sarah yn cael nifer o fframiau drysau o ansawdd gwael. Maen nhw’n gam ac nid ydynt yn cyrraedd y safonau gofynnol. Er gwaethaf ei hymdrechion i’w gosod yn gywir, nid yw’r drysau’n ffitio’n iawn yn y fframiau, sy’n golygu bod y drysau wedi cam-alinio ac nad ydynt yn gweithio’n iawn. Oherwydd y deunyddiau o ansawdd gwael, rhaid i Sarah gyfleu’r mater i oruchwyliwr y safle a gofyn am fframiau drysau newydd. Fodd bynnag, mae goruchwyliwr y safle yn diystyru ei phryderon ac yn gwrthod gweithredu ar unwaith, gan achosi rhwystredigaeth a straenio’r berthynas waith rhwng Sarah a’r goruchwyliwr.

1. Pa gamau y gall Sarah eu cymryd i oresgyn y diffyg cyfathrebu clir ynghylch manylebau’r drysau?

Gall Sarah gymryd y camau canlynol i oresgyn y diffyg cyfathrebu clir ynghylch manylebau’r drws.

* Mynd at oruchwyliwr y safle a mynegi ei phryderon ynghylch peidio â chael y manylebau angenrheidiol ar gyfer y drysau.
* Gofyn am gyfarfod neu drafodaeth gyda’r goruchwyliwr i egluro’r maint a’r math gofynnol o ddrysau.
* Cymryd yr awenau a chasglu gwybodaeth o ffynonellau dibynadwy eraill, fel lluniadau neu fanylebau adeiladu, i bennu manylebau cywir y drysau.
* Rhoi gwybod i’r goruchwyliwr am unrhyw ganfyddiadau neu ansicrwydd er mwyn cael cadarnhad ac eglurhad cyn bwrw ymlaen â’r gwaith gosod.

1. Sut gall Sarah fynd i’r afael â’r pryder iechyd a diogelwch sy’n gysylltiedig â goleuadau gwael yn yr ardal lle mae hi’n gosod y drysau?

Gall Sarah fynd i’r afael â’r pryder iechyd a diogelwch sy’n gysylltiedig â goleuadau gwael yn yr ardal lle mae hi’n gosod y drysau drwy gymryd y camau canlynol.

* Rhoi gwybod i oruchwyliwr y safle am y broblem, gan egluro’r perygl posib o faglu a achosir gan y golau annigonol.
* Gofyn am gymorth neu offer goleuo ychwanegol i wella gwelededd yn yr ardal waith.
* Os na chymerir camau ar unwaith, gofyn am arweiniad gan swyddog iechyd a diogelwch y safle neu staff cyfrifol i uwchgyfeirio’r mater a sicrhau bod golau priodol yn cael ei ddarparu.
* Nes y bydd y broblem gyda’r goleuadau’n cael ei datrys, defnyddio dyfeisiau goleuo personol, fel lampau mawr neu oleuadau gwaith cludadwy, i wella gwelededd a lleihau’r risg o ddamweiniau.

1. Sut dylai Sarah ddelio â’r sefyllfa o gael fframiau drysau o ansawdd gwael a sicrhau eu bod yn cael eu gosod yn iawn er gwaethaf eu diffygion?

Gall Sarah ddelio â’r sefyllfa o gael fframiau drysau o ansawdd gwael a sicrhau eu bod yn cael eu gosod yn iawn er gwaethaf eu diffygion drwy gymryd y camau hyn.

* Cofnodi’r diffygion a’r anghysondebau yn y fframiau drysau a dderbyniwyd, gan nodi eu bod yn gam ac nad ydynt yn cyrraedd y safonau gofynnol.
* Rhoi gwybod i oruchwyliwr y safle neu’r awdurdod perthnasol am y fframiau drysau o ansawdd gwael, gan ddarparu tystiolaeth ac esboniadau clir o’r problemau.
* Gofyn am fframiau drysau newydd sy’n cyrraedd y safonau gofynnol, gan bwysleisio’r effaith ar osod a gweithredu’r drysau’n briodol.
* Os nad oes rhai newydd ar gael ar unwaith, ymgynghori â chyd-weithwyr neu fentoriaid mwy profiadol i edrych ar dechnegau neu addasiadau eraill y gellir eu gwneud wrth osod er mwyn lleihau effaith y diffygion.
* Cyfleu unrhyw wyriadau neu addasiadau a wnaed i'r goruchwyliwr i'w dogfennu ac i gyfeirio atynt yn y dyfodol.