Uned 202: Arferion yn newid dros amser (tiwtor)

# Taflen waith 1: Technegau adeiladu cyn 1919

**Tasg 1:** Llenwch y bylchau gan ddefnyddio’r geiriau isod.

Mae’r astudiaeth achos hon yn ystyried y dulliau adeiladu a’r deunyddiau a oedd yn cael eu defnyddio mewn bythynnod Cymreig traddodiadol a adeiladwyd cyn 1919. Mae’r bythynnod hyn, sydd wedi’u lleoli mewn ardaloedd gwledig yng Nghymru, yn enghraifft o’r nodweddion pensaernïol a’r technegau adeiladu unigryw a oedd yn gyffredin yn ystod y cyfnod hwnnw. Y prif ddeunydd adeiladu ar gyfer y bythynnod hyn oedd cerrig lleol, sef llechi, calchfaen neu dywodfaen fel arfer. Roedd y cerrig hyn yn doreithiog yn y rhanbarth ac yn adnabyddus am eu gwydnwch, gan sicrhau hirhoedledd y strwythurau. Morter calch, yn enwedig calch byw neu galch anhydrolig, oedd y prif lynwr ar gyfer gwaith maen. Roedd morter calch yn cynnig nodweddion hydrin a hunan-drwsio ardderchog, gan ganiatáu symudiadau bach yn yr adeiladau heb achosi craciau.

Roedd pren yn chwarae rhan hollbwysig, gan wasanaethu fel y prif ddeunydd ar gyfer strwythur y to, lloriau, paredau mewnol, a fframiau ffenestri a drysau. Roedd derw a phren meddal yn cael eu defnyddio’n gyffredin oherwydd eu hargaeledd a’u gwydnwch. Gwellt toi, wedi’i wneud o fwndeli o wellt neu gyrs, oedd y deunydd to traddodiadol, gan inswleiddio a diogelu rhag yr elfennau. Roedd adeiladu bythynnod Cymreig traddodiadol yn cynnwys dulliau a thechnegau penodol wedi’u teilwra i’r deunyddiau a oedd ar gael a chrefftwaith lleol. Cafodd y cerrig eu dewis a’u cydblethu yn ofalus, gan greu waliau sefydlog a oedd yn gwrthsefyll y tywydd. Roedd gwaith pwyntio morter calch yn cael ei ddefnyddio i wella cadernid strwythurol a gwrthiant dŵr y waliau drwy lenwi’r uniadau rhwng y cerrig.

Roedd y bythynnod yn cynnwys dull adeiladu fframiau pren o’r enw “postyn a thrawst.” Roedd pyst fertigol a thrawstiau llorweddol yn ffurfio’r fframwaith, gan ddarparu cynhaliaeth strwythurol. Llenwyd y ffrâm bren gyda phlethwaith a dwb neu garreg, gan ffurfio’r waliau mewnol. Roedd plethwaith a dwb yn golygu gwehyddu canghennau hyblyg neu stribedi tenau o bren (plethwaith) a defnyddio cymysgedd o glai, gwellt a dŵr (dwb) i lenwi’r bylchau. Arweiniodd y dechneg hon at baredau cadarn ond ysgafn. Ar gyfer toi, roedd y bythynnod yn defnyddio system wellt. Roedd ceibrennau a thrawslathau pren yn ffurfio strwythur y to, gan gynnal haenau’r gwellt toi. Gosodwyd y gwellt toi, wedi’i wneud o fwndeli o wellt neu gyrs wedi’u haenu’n ofalus, ar strwythur y to gan ddefnyddio esyth cyll neu helyg. Roedd goleddf serth y to yn hwyluso dŵr ffo ac yn darparu inswleiddiad ychwanegol.

Roedd bythynnod traddodiadol yng Nghymru a adeiladwyd cyn 1919 yn dangos dyfeisgarwch adeiladwyr lleol o ran defnyddio’r deunyddiau a oedd ar gael a defnyddio dulliau adeiladu penodol. Roedd defnyddio cerrig lleol, morter calch, pren a gwellt toi yn adlewyrchu’r amgylchedd gwledig a’r awydd am strwythurau cynaliadwy a chadarn. Waliau cerrig sych, pwyntio morter calch, fframiau pren, plethwaith a dwb a gwellt toi oedd y prif dechnegau adeiladu a oedd yn cael eu defnyddio. Mae’r astudiaeth achos hon yn cynnig cipolwg ar arferion adeiladu hanesyddol bythynnod yng Nghymru cyn 1919, gan dynnu sylw at y crefftwaith, y nodweddion pensaernïol a’r dewis o ddeunyddiau a gyfrannodd at swyn a hirhoedledd unigryw’r strwythurau traddodiadol hyn.

**Tasg 2:** Atebwch y cwestiynau canlynol ar sail yr astudiaeth achos yn Nhasg 1.

1. Beth oedd y prif ddeunyddiau adeiladu a oedd yn cael eu defnyddio i adeiladu bythynnod traddodiadol yng Nghymru cyn 1919?

Y prif ddeunyddiau adeiladu oedd cerrig lleol, morter calch, pren a gwellt toi.

1. Beth oedd pwrpas morter calch wrth adeiladu bythynnod traddodiadol Cymru?

Morter calch yw’r prif lynwr ar gyfer y gwaith maen, gan ddarparu nodweddion hydrin a hunan-drwsio.

1. Beth yw plethwaith a dwb, a sut cawsant eu defnyddio wrth adeiladu bythynnod traddodiadol yng Nghymru?

Roedd plethwaith a dwb yn dechneg adeiladu canghennau hyblyg neu stribedi tenau o bren (plethwaith) a defnyddio cymysgedd o glai, gwellt a dŵr (dwb) i lenwi bylchau. Roedd yn cael ei ddefnyddio ar gyfer paredau waliau mewnol.

1. Pa fath o ddeunydd toi oedd bythynnod traddodiadol Cymru yn ei ddefnyddio fel arfer?

Gwellt toi, wedi’i wneud o fwndeli o wellt neu gyrs, oedd y deunydd toi nodweddiadol.

**Tasg 3:** Darllenwch y datganiadau canlynol a phenderfynwch a ydyn nhw’n gywir neu’n anghywir. Rhowch **gylch** o amgylch y dewis cywir.

1. Roedd morter calch yn cael ei ddefnyddio’n bennaf fel deunydd toi mewn bythynnod Cymreig traddodiadol.

Anghywir: Roedd morter calch yn cael ei ddefnyddio fel glynwr ar gyfer gwaith maen, nid fel deunydd toi.

1. Adeiladwyd waliau bythynnod Cymreig traddodiadol gan ddefnyddio’r dechneg plethwaith a dwb.

Anghywir: Roedd y dechneg plethwaith a dwb yn cael ei ddefnyddio’n bennaf ar gyfer paredau waliau mewnol, nid

waliau allanol.

1. Roedd codi waliau cerrig sych yn golygu stacio cerrig heb ddefnyddio morter.

Cywir

1. Dim ond ar gyfer strwythur y to mewn bythynnod Cymreig traddodiadol yr oedd pren yn cael ei ddefnyddio.

Anghywir: Roedd pren yn cael ei ddefnyddio ar gyfer gwahanol gydrannau, gan gynnwys strwythur y to, lloriau, paredau mewnol, a fframiau ffenestri a drysau.

1. Roedd gwellt toi yn cael ei ddefnyddio’n gyffredin fel deunydd toi mewn bythynnod Cymreig traddodiadol.

Cywir

**Tasg 4:** Atebwch y cwestiynau amlddewis isod. Rhowch **gylch** o amgylch yr ateb cywir ar gyfer pob cwestiwn.

1. Pa fath o forter calch oedd yn darparu nodweddion hydrinedd, hyblygrwydd a hunan-drwsio?

a Calch hydrolig.

b Calch anhydrolig.

c Pwti calch.

d Morter sment.

1. Beth oedd y prif ddeunyddiau adeiladu a oedd yn cael eu defnyddio mewn tai teras traddodiadol yng Nghymru?

a Cerrig.

b Brics.

c Pren.

d Pob un o’r uchod.

1. Beth oedd y deunydd toi a oedd yn cael ei ffafrio ar gyfer tai teras yng Nghymru?

a Gwellt toi.

b Llechi.

c Estyll pren.

d Teils clai.

1. Beth ddylanwadodd ar y dewis rhwng cerrig a brics wrth adeiladu tai teras yng Nghymru?

a Dewis pensaernïol.

b Argaeledd adnoddau lleol.

c Costeffeithiolrwydd.

d Amodau’r hinsawdd.

1. Pa ddeunydd oedd yn cael ei ddefnyddio’n gyffredin ar gyfer paredau mewnol mewn tai teras yng Nghymru?

a Brics.

b Cerrig.

c Fframiau pren.

d Dellt a phlastr.

1. Beth oedd prif swyddogaeth pren mewn tai teras yng Nghymru cyn 1919?

a Cladin allanol.

b Deunydd toi.

c Llawr mewnol.

d Fframwaith strwythurol.

1. Beth oedd y prif lynwr a oedd yn cael ei ddefnyddio mewn morter ar gyfer tai teras yng Nghymru cyn 1919?

a Sment.

b Calch hydrolig.

c Calch byw.

d Clai.

1. Beth oedd prif bwrpas cerrig mewn tai teras yng Nghymru cyn 1919?

a Deunydd toi.

b Deunydd llawr.

c Adeiladu waliau allanol.

d Paredau mewnol.

1. Pa un o’r deunyddiau canlynol NA chafodd ei ddefnyddio fel glynwr/morter mewn gwaith adeiladu cyn 1919?

a Morter synthetig.

b Calch byw.

c Morter sment.

d Morter clai.

1. Pa un o’r canlynol oedd yn gyfyngiad mewn perthynas â’r dewis o ddeunyddiau a oedd ar gael cyn 1919?

a Argaeledd adnoddau lleol.

b Trafnidiaeth.

c Cost.

d Pob un o’r uchod.